Διαδηλώσεις κατά του μίσους και της βίας πραγματοποιήθηκαν τη Δευτέρα σε πολλές πόλεις της Πολωνίας μετά τη δολοφονία του δημάρχου της πόλης Γκντασκ , Πάβελ Αντάμοβιτς.Στη Βαρσοβία, χιλιάδες άνθρωποι κατέκλυσαν τους δρόμους φωνάζοντας το σύνθημα «Σταματήστε το Μίσος», όπως μετέδωσε το πρακτορείο ειδήσεων PAP, ενώ ανάλογες κινητοποιήσεις πραγματοποιήθηκαν και σε άλλες περιοχές.Σύμφωνα με το PAP, στο Γκντανσκ ο πρόεδρος του Ευρωπαϊκού Συμβουλίου και πρώην πρωθυπουργός της Πολωνίας Ντόναλντ Τουσκ είπε, απευθυνόμενος στο πλήθος των διαδηλωτών: «Σου υπόσχομαι σήμερα, αγαπητέ Πάβελ, ότι για εσένα, θα απελευθερώσουμε από το μίσος το Γκντασκ μας, την Πολωνία μας και την Ευρώπη μας».Ο Πάβελ Αντάμοβιτς υπέκυψε στα τραύματά του σήμερα, αφού δέχθηκε επίθεση με μαχαίρι από έναν 27χρονο, ενώ βρισκόταν στη σκηνή κατά τη διάρκεια μιας φιλανθρωπικής εκδήλωσης χθες το βράδυ.Ο ύποπτος, με καταγωγή από το Γκντασκ, έχει καταδικασθεί για ληστείες σε τράπεζες και εξέτισε περισσότερα από πέντε χρόνια στη φυλακή. Σύμφωνα με πληροφορίες των ΜΜΕ, αποφυλακίστηκε τον Δεκέμβριο.Οι αστυνομικοί εξετάζουν εάν έχει ψυχολογικά προβλήματα. Κατηγορεί το κόμμα PO, που βρίσκεται πλέον στην αντιπολίτευση και μέλος του οποίου ήταν ο δολοφονηθείς πολιτικός έως το 2015, για την καταδίκη του.Σε ένδειξη πένθους, οι σημαίες στο Γκντασκ κυματίζουν μεσίστιες, ενώ πολλοί κάτοικοι άναψαν κεριά έξω από το δημαρχείο.Το Ευρωπαϊκό Κοινοβούλιο απέτισε φόρο τιμής στον Αντάμοβιτς τηρώντας ενός λεπτού σιγή σήμερα, με τον πρόεδρο Αντόνιο Ταγιάνι να επισημαίνει το πόσο κοντά ήταν ο δήμαρχος στους πολίτες και την ικανότητά του να ακούει προσεκτικά τον λαό.